ባለፈው ሣምንት “የቅዳሜ ማስታወሻ” ፕሮፌሠር ኤፍሬም ይስኃቅን በጨረፍታም ቢሆን ነካ አድርጌያቸው ነበር። በላኩልኝ ኢሜይል ስለርሳቸው ያለኝ ግንዛቤ ስህተት መሆኑን ጠቁመውኛል። እርሳቸው እንደገመቱት ሳይሆን ስለ ፕሮፌሠሩ ብዙም ባይሆን ጥቂት አውቃለሁ። የት ከማን እንደተወለዱ፣ የት ምን እንደተማሩ፣ የት ምን እንደሚያስተምሩ አውቃለሁ። ደረጀ ደሬሳ በአጤ ኃይለሥላሴ ዘመን በወቅቱ የ31 ዓመት ጎረምሳ ለነበሩት ለአቶ ኤፍሬም ይስኃቅ የፃፈውን መወድስም ኢትዮጵያ ሳለሁ አንብቤያለሁ። በተማሪዎች እንቅስቃሴ ዘመን ለሀገራቸው ብዙ ቁምነገር የሠሩ ሰው መሆናቸውን ቀደም ብዬም አውቅ ነበር። ሽማግሌው ፕሮፌሠር በጎልማሳነታቸው ዘመን ለደቡብ አፍሪቃ ጥቁሮች መብት መከበር መታገላቸውን በርግጥ አላውቅም ነበር። ዞረም ቀረ የተሠራው መልካም ነገር ሁሉ በቦታው አለ። ታሪክ አይረሳውም፤ ታሪክ ያመሰግናቸዋል። ፕሮፌሠሩ የአባት ሀገራቸው ታማኝ ልጅ ቢሆኑም፤ መወለድ ቋንቋ ነውና ልክ እንደኔው እሳቸውም የትውልድ ሀገራቸውን እንደሚወዱ እረዳለሁ።
